ଜମି ବିବାଦରୁ ଗୁଳି, ବୋମାମାଡ଼
ବଡ଼ମ୍ବା,୭ା୪(ଡି.ଏନ୍.ଏ.): ସରକାରୀ ଜମି ଦଖଲକୁ ନେଇ ବଡ଼ମ୍ବା ଥାନା ଅନ୍ତର୍ଗତ ବୁଢ଼ାପଙ୍କ ଓ ଭଗବତପୁର ଗ୍ରାମବାସୀଙ୍କ ମଧ୍ୟରେ ମଙ୍ଗଳବାର ସକାଳେ ଗୋଷ୍ଠୀସଂଘର୍ଷ ଘଟି ଉଗ୍ରରୂପ ଧାରଣ କରିଛି। ଉଭୟ ଗ୍ରାମର ସୀମାରେ ଗୁଳି ଫୁଟିବା ସହ ବୋମା ମାଡ଼ ହୋଇଛି। ଏଥିରେ ଭଗବତପୁର ଗ୍ରାମର ୨ଜଣ ବ୍ୟକ୍ତିଙ୍କ ମୃତ୍ୟୁ ଘଟିଥିବାବେଳେ ୧୫ରୁ ଊର୍ଦ୍ଧ୍ୱ ଆହତ ହୋଇଛନ୍ତି। ମୃତକମାନେ ହେଲେ ଅଶ୍ୱିନୀ ପାଳ (୩୪) ଓ ପବିତ୍ର ଅକ୍ଷିତ୍ (୨୭)। ଆହତମାନଙ୍କୁ ଅଧିକ ଚିକିତ୍ସା ନିମନ୍ତେ କଟକ ବଡ଼ ଡାକ୍ତରଖାନା ପଠାଯାଇଛି। ଘଟଣାସ୍ଥଳରେ ୨ ପ୍ଲାଟୁନ ପୋଲିସ ଫୋର୍ସ ମୁତୟନ କରାଯାଇଛି। ଏହି ଘଟଣାକୁ ନେଇ ଭଗବତପୁର ଗ୍ରାମବାସୀ କଟକ-ନରସିଂହପୁର ମୁଖ୍ୟ ରାସ୍ତାର ଅଭିମାନପୁର ଛକରେ ଉଭୟ ମୃତଦେହ ରଖି ଟାୟାର ଜାଳି ରାସ୍ତା ଅବରୋଧ କରିଛନ୍ତି। ଅଭିଯୁକ୍ତଙ୍କୁ ତୁରନ୍ତ ଗିରଫ କରିବା ସହ ସରକାରୀ ଜମିର ସ୍ଥାୟୀ ସମାଧାନ କରିବାକୁ ସେମାନେ ଦାବି କରିଛନ୍ତି। ଖବରପାଇ ଧାରଣାସ୍ଥଳରେ ମାଣିଆବନ୍ଧ ଫାଣ୍ଡି ଅଧିକାରୀ, ବଡମ୍ବା, କାନପୁର ଓ ଆଠଗଡ ଥାନା ଅଧିକାରୀଙ୍କ ସମେତ ଆଠଗଡ ଉପଜିଲାପାଳ, ଏସ୍ଡିପିଓ, ବଡ଼ମ୍ବା ତହସିଲଦାର, ଅତିରିକ୍ତ ତହସିଲଦାର, ବ୍ଲକ ଅଧ୍ୟକ୍ଷା, ଉପାଧ୍ୟକ୍ଷ ପହଞ୍ଚତ୍ ଉତ୍ତ୍ୟକ୍ତ ଲୋକଙ୍କୁ ବୁଝାଶୁଝା କରିଛନ୍ତି।  
ବଡମ୍ବା ଅତିରିକ୍ତ ତହସିଲଦାର ସୁରଥ ଚନ୍ଦ୍ର ରାଉତ ବିବାଦ ସମ୍ପର୍କରେ କହିଛନ୍ତି, ଉଭୟ ଗ୍ରାମବାସୀ ବହୁ ସରକାରୀ ଜମି ଜବରଦଖଲ କରି ରଖିଛନ୍ତି। ଏହାସତ୍ତ୍ୱେ ଅଧିକ ସରକାରୀ ଜମି ହାତେଇବାକୁ ନେଇ ବିବାଦ ଉପୁଜିଛି। ସୋମବାର ଉଭୟ ଗ୍ରାମର ସୀମାରେ ଥିବା ଏକ ସରକାରୀ ଜାଗାରେ ନିର୍ମାଣ କାର୍ଯ୍ୟ କରିବାକୁ ବୁଢ଼ାପଙ୍କ ଗ୍ରାମର କେତେଜଣ ଲୋକ ପହଞ୍ଚତ୍ ସଫାସଫି କରିଥିଲେ। ଭଗବତପୁର ଗ୍ରାମବାସୀ ଏହା ଜାଣିବା ପରେ ଗ୍ରାମର କେତେଜଣ ଲୋକ ମଙ୍ଗଳବାର ସକାଳେ ଉକ୍ତ ଜାଗାରେ ପହଞ୍ଚତ୍ ବିରୋଧ କରିଥିଲେ। ଏ ନେଇ ଉଭୟ ଗୋଷ୍ଠୀ ମଧ୍ୟରେ ଗଣ୍ଡଗୋଳ ହୋଇଥିଲା। ବୁଢ଼ାପଙ୍କ ଗ୍ରାମରୁ ଆସିଥିବା ଗୋଷ୍ଠୀ ଭଗବତପୁରର ଲୋକଙ୍କୁ ଅତର୍କିତ ଭାବେ ଆକ୍ରମଣ କରିଥିଲେ। ସେମାନେ ଗୁଳି ଫୁଟାଇବା ସହ ବୋମା ଫିଙ୍ଗି ଫେରାର ହୋଇଯାଇଥିଲେ। ଏହି ଘଟଣାର ତଦନ୍ତ ଚାଲିଛି। ଅଭିଯୁକ୍ତମାନଙ୍କୁ ଗିରଫ କରିବାକୁ ବିଭିନ୍ନ ସ୍ଥାନରେ ଚଢ଼ାଉ କରଯାଉଛି ବୋଲି ଜିଲା ଅତିରିକ୍ତ ପୋଲିସ ଅଧୀକ୍ଷକ ପ୍ରଦ୍ୟୁମ୍ନ କୁମାର ଜେନା ସୂଚନା ଦେଇଛନ୍ତି। ଏସମ୍ପର୍କରେ ଆଠଗଡ ଉପଜିଲାପାଳ ଅଜାମ୍ବର ମହାନ୍ତି କହିଛନ୍ତି, ବିବାଦର ସ୍ଥାୟୀ ସମାଧାନ ପାଇଁ ବୈଠକ ଜାରି ରହିଛି । ରିପୋର୍ଟ ଲେଖା ହେବା ପର୍ଯ୍ୟନ୍ତ ସମାଧାନର ବାଟ ବାହାରିପାରି ନ ଥିଲା।  
ସୂଚନାଯୋଗ୍ୟ,ସରକାରୀ ଜମିକୁ କେନ୍ଦ୍ର କରି ବୁଢାପଙ୍କ ଓ ଭଗବତପୁର ଗ୍ରାମ ମଧ୍ୟରେ ଦୀଘର୍ର୍ ଦିନ ହେବ ବିବାଦ ଲାଗି ରହିଛି। ଏନେଇ ଶାନ୍ତି କମିଟି ମାଧ୍ୟମରେ ବାରମ୍ବାର ବିବାଦର ସମାଧାନ କରିବାକୁ ଚେଷ୍ଟା କରାଯାଇଛି। ଏହି ଜମିକୁ କେହି ଦଖଲରେ ନ ରଖିବାକୁ ପ୍ରଶାସନ ପକ୍ଷରୁ ପୂର୍ବରୁ ଚେତାବନୀ ଦିଆଯାଇଛି। ଏହାସତ୍ତ୍ୱେ ସରକାରୀ ଜମିକୁ ନେଇ ୨ ଗ୍ରାମ ମଧ୍ୟରେ ଗୋଷ୍ଠୀ ସଂଘର୍ଷ ଘଟିବା ପ୍ରଶାସନ ପାଇଁ ମୁଣ୍ଡବ୍ୟଥାର କାରଣ ପାଲଟିଛି।